b'\n_START_ARTICLE_\nKIRK telecom\n_START_SECTION_\nHistorie\n_START_PARAGRAPH_\nFabrikant Emil M\xc3\xb8ller grundlagde sin virksomhed i Horsens i 1892. 6. juni 1917 sammenlagdes virksomheden med Niels Geertsens elektromekaniske Fabrik (grundlagt 1906) i Aarhus og blev til et aktieselskab under navnet Emil M\xc3\xb8llers Telefonfabriker A/S. Aktiekapitalen var p\xc3\xa5 1.200.000 kr._NEWLINE_M\xc3\xb8ller var direkt\xc3\xb8r til 1923, men forblev til sin d\xc3\xb8d 1925 som formand for bestyrelsen. 1923 blev ingeni\xc3\xb8r Kristian Kirk administrerende direkt\xc3\xb8r for fabrikkerne, og i 1926 tillige formand for bestyrelsen. I 1935 d\xc3\xb8de han og efterfulgtes af sin bror. I 1940 blev Kristian Kirks s\xc3\xb8n Gregers Kirk administrerende direkt\xc3\xb8r og bestyrelsesformand, hvilket han var til sin tidlige d\xc3\xb8d i 1967. Under Gregers Kirks ledelse voksede fabrikken til en stor koncern._NEWLINE_1944 fik fabrikkerne en filial i K\xc3\xb8benhavn. Foruden telefonerne omfattede Kirk-koncernen fabrikation af elektronisk udstyr, maskiner og fiskemel samt handel med fotoudstyr, papir, b\xc3\xb8ger og leget\xc3\xb8j. Efter store tab hos en afdeling i Glostrup, Haka-Kirk Husholdningsmaskiner, tr\xc3\xa5dte koncernen i 1970 i likvidation. Telefonfabriken blev efterf\xc3\xb8lgende overtaget og videref\xc3\xb8rt af det US-amerikanske selskab ITT under navnet Standard Electric Kirk. I 1986 solgte ITT alle sine telefonfabriker i Europa til den franske telekoncern Alcatel, og telefonfabriken i Horsens tog navneforandring til Alcatel Kirk A/S._NEWLINE_i 1991 k\xc3\xb8bte en lille gruppe medarbejdere telefonproduktionen i Horsens og oprettede KIRK telecom A/S_NEWLINE_I 2005 solgte dav\xc3\xa6rende direkt\xc3\xb8r Peter Skov Kirk Telecom til den US-amerikanske virksomhed Spectralink, og firmaet skiftede i 2006 navn til KIRK telecom A/S, a SpectraLink Company._NEWLINE_I 2007 blev Spectralink opk\xc3\xb8bt af Polycom for en sum af 220 millioner USD, hvorefter firmaet skiftede navn til KIRK telecom ApS \xe2\x80\x93 now part of Polycom_NEWLINE_senere hen bliver navnet \xc3\xa6ndret til Polycom (Denmark) ApS, _NEWLINE_I 2012 solgte Polycom sin tr\xc3\xa5dl\xc3\xb8se division (det gamle Spectralink og Kirk Telecom) til Investeringsselskabet Sun Capital Partners Inc. for en sum af 111 millioner USD. Det gamle Kirk Telecom blev til Spectralink ApS i december 2012_NEWLINE_Firmaet har igennem \xc3\xa5rene gennemg\xc3\xa5et en antal navneforandringer, bl.a. til Kristian Kirks Telefonfabriker (marts 1937), Standard Electric Kirk A/S (1976), Alcatel Kirk A/S (1986), KIRK telecom A/S (1991), KIRK telecom A/S, a SpectraLink Company (2006), Polycom (Denmark) ApS (2007) og endeligt Spectralink Europe ApS (December 2012)._NEWLINE_I begyndelsen af 2015 blev den danske direkt\xc3\xb8r fyret, og der blev indsat en direkt\xc3\xb8r (Dan Mondor) fra USA. Han blev i marts 2016 skiftet ud med Doug Werking._NEWLINE_I maj 2015 fik medarbejderne at vide at produktionen ville flytte til Kina i slutningen af 2015, s\xc3\xa5 alle medarbejdere i produktionen og produktionssupport blev opsagt. En lille flok medarbejdere fik udsat deres opsigelse med en m\xc3\xa5ned (til udgangen af januar 2016), og de sidste telefoner blev produceret i januar 2016._NEWLINE_Fra februar 2016 foregik en st\xc3\xb8rre oprydning, hvorefter de f\xc3\xa5 medarbejdere der var tilbage i firmaet forlod matriklen p\xc3\xa5 Langmarksvej 34 i Horsens for at flytte til det nye domicil Bygholm S\xc3\xb8park 21 E, Stuen, ogs\xc3\xa5 i Horsens.\n_START_SECTION_\nTelefonapparater\n_START_PARAGRAPH_\nBlandt de kendte modeller fra firmaet er F68 drejeskivetelefonen, s\xc3\xa5vel som Kirk Delta bordtelefonen og den v\xc3\xa6gh\xc3\xa6ngte Kirk Plus._NEWLINE_Kirk Delta er designet af Marianne Stokholm og Gad Zorea, den er m\xc3\xb8nsterbeskyttet i flere lande, bl.a. Danmark og USA.\n_START_SECTION_\nLedelsen i 1950\n_START_PARAGRAPH_\nFra april 1940 var direkt\xc3\xb8r, cand. polit. Gregers Kirk formand for bestyrelsen, der desuden bestod af direkt\xc3\xb8r_NEWLINE_Niels Geertsen (f. 6. juni 1880), Aarhus, og kontorchef, cand. jur. V.V. Henningsen (f. 13. sept. 1899), K\xc3\xb8benhavn._NEWLINE_Aktieselskabets direktion bestod af direkt\xc3\xb8r Gregers Kirk, der er administrerende direkt\xc3\xb8r siden 1940, og af ovenn\xc3\xa6vnte direkt\xc3\xb8r Niels Geertsen, som siden 1906 er direkt\xc3\xb8r for fabriken i Aarhus, samt af civilingeni\xc3\xb8rerne A. B\xc3\xb8nding (f. 6. aug. 1906) og N.P. Th\xc3\xb8gersen (f. 9. april 1911), der er direkt\xc3\xb8rer for fabriken i Horsens siden 1948._NEWLINE_Fabriken i K\xc3\xb8benhavn ledes af overingeni\xc3\xb8r, cand. polyt. H.K. Roltved (f. 5. dec. 1890).'